“ดิค คอสโทโล” ลงจากตำแหน่ง CEO ทวิตเตอร์-ดึงผู้ร่วมก่อตั้งรักษาการชั่วคราว
"ดิค คอสโทโล" ลงจากตำแหน่ง CEO ทวิตเตอร์-ดึงผู้ร่วมก่อตั้งรักษาการชั่วคราว
12 มิ.ย. 2558

ทวิตเตอร์ เปิดเผยว่า ดิค คอสโทโล ซีอีโอของทวิตเตอร์ตัดสินใจลงจากตำแหน่งโดยมีผลตั้งแต่วันที่ 1 ก.ค. เป็นต้นไป ซึ่งนับเป็นการตัดสินใจที่ค่อนข้างกะทันหัน ทำให้บริษัทไม่สามารถผู้บริหารมารับช่วงต่อระยะยาวได้ทันที
ในระหว่างนี้ทวิตเตอร์จึงจัดตั้งคณะกรรมการสรรหาซีอีโอคนใหม่ และแต่งตั้งแจ็ค ดอร์ซีย์ เป็นซีอีโอชั่วคราว นายดอร์ซีย์เป็นหนึ่งในผู้ร่วมก่อตั้งทวิตเตอร์ ซึ่งเคยดำรงตำแหน่งซีอีโอเมื่อตั้งแต่พ.ค. 2550 – ต.ค. 2551 ปัจจุบันดอร์ซีย์ดำรงตำแหน่งประธานของทวิตเตอร์
โดยนายดอร์ซีย์ยังนั่งตำแหน่งซีอีโอที่ Squre Inc. ซึ่งเป็นบริษัทให้บริการโซลูชั่นการชำระเงิน และจะดำรงตำแหน่งนี้ควบคู่ซีอีโอทวิตเตอร์ต่อไป
การลงจากตำแหน่งของดิค คอสโทโลมีขึ้น ภายหลังทวิตเตอร์เจอมรุสมอย่างหนัก เนื่องจากผลประกอบการที่ออกมาน่าผิดหวัง ขณะที่อัตราการเติบโตของจำนวนผู้ใช้งานชะลอตัวลงในระยะหลัง เป็นเหตุให้ถูกกดดันจากนักลงทุน อย่างไรก็ดี คอสโทโลคือผู้อยู่เบื้องหลังความสำเร็จในช่วงรุ่งโรจน์ของบริษัท ซึ่งผงาดขึ้นเป็นบริษัทมหาชนด้วยมูลค่าตลาดสูงถึง 2.5 หมื่นล้านดอลลาร์เมื่อเข้าสู่ตลาดหุ้นนิวยอร์กใหม่ๆ เมื่อปลายปี 2556
ทั้งนี้ หุ้นทวิตเตอร์พุ่งขึ้น 13% ทันทีภายหลังข่าวการลงจากตำแหน่งของคอสโทโล